Document ID: 32014R1137

UREDBA KOMISIJE (EU) št. 1137/2014
z dne 27. oktobra 2014
o spremembi Priloge III k Uredbi (ES) št. 853/2004 Evropskega parlamenta in Sveta v zvezi z obdelavo nekaterih vrst drobovine živali, namenjenih za prehrano ljudi
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 10(1) Uredbe,
ob upoštevanju naslednjega:
(1)
Uredba (ES) št. 853/2004 določa posebna higienska pravila za živila živalskega izvora za nosilce živilske dejavnosti. Navedena uredba določa, da morajo nosilci živilske dejavnosti zagotoviti skladnost s posebnimi zahtevami za nadaljnjo obdelavo drobovine, kot so želodci prežvekovalcev in spodnji deli nog kopitarjev.
(2)
V skladu s Prilogo III k navedeni uredbi je treba v klavnici pred prevozom v drug obrat spodnje dele nog kopitarjev, namenjene za nadaljnjo obdelavo, izkožiti ali opariti in depilirati, želodce prežvekovalcev pa opariti ali očistiti.
(3)
Oprema, ki je potrebna za izkoženje ali oparjenje in depiliranje, je zelo draga. Zato zlasti majhne in srednje velike klavnice ne morejo na stroškovno učinkovit način obdelati spodnjih delov nog, namenjenih za prehrano ljudi.
(4)
Tehnološki razvoj omogoča izkoriščanje spodnjih delov nog kopitarjev za prehranske namene, zaradi česar je količina živilskih odpadkov manjša, vendar se zlasti majhne in srednje velike klavnice spopadajo s praktičnimi posledicami, ki ovirajo takšno izkoriščanje.
(5)
Sirilo, ki se rafinira za proizvodnjo sira, se pridobiva iz želodcev mladih prežvekovalcev v namenskih obratih. Oparjenje ali čiščenje želodcev bistveno zmanjša količino sirila, pridobljenega iz teh želodcev, hkrati pa ne prispeva k varnosti sirila, ki se pozneje močno rafinira.
(6)
Za spodbujanje boljše zakonodaje in konkurenčnosti je treba ohraniti visoko raven varnosti hrane, hkrati pa nosilcem živilske dejavnosti zagotoviti enake konkurenčne pogoje, ki bodo sprejemljivi tudi za majhne in srednje velike klavnice.
(7)
Želodci prežvekovalcev in spodnji deli nog kopitarjev so vključeni v opredelitev drobovine iz Priloge I k Uredbi (ES) št. 853/2004. Zahteve za obdelavo drobovine iz navedene uredbe, vključno z zahtevami glede temperature med skladiščenjem in prevozom, zagotavljajo, da se ti proizvodi lahko varno obdelajo in prepeljejo do objekta zunaj klavnice, zberejo iz različnih klavnic in izkoristijo. Zato bi pristojni organ moral prevoz neizkoženih ali neoparjenih in nedepiliranih spodnjih delov nog kopitarjev v drug obrat odobriti.
(8)
Prilogo III k Uredbi (ES) št. 853/2004 bi bilo zato treba ustrezno spremeniti.
(9)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
V Prilogi III k Uredbi (ES) št. 853/2004 se točka 18 poglavja IV oddelka I nadomesti z naslednjim:
„18.
Za nadaljnjo obdelavo:
(a)
je treba želodce opariti ali očistiti, vendar se želodci mladih prežvekovalcev, namenjeni za pridobivanje sirila, lahko le izpraznijo;
(b)
je treba čreva izprazniti in očistiti;
(c)
je treba glave in spodnje dele nog izkožiti ali opariti in depilirati, vendar se z dovoljenjem pristojnega organa vidno čisti spodnji deli nog lahko prepeljejo v odobreni obrat za nadaljnjo obdelavo spodnjih delov nog za predelavo v živila ter izkožijo ali oparijo in depilirajo v njem.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. oktobra 2014

Labels: 0
8
17